১২ ফেব্রুয়ারি বাংলাদেশে জাতীয় নির্বাচন

ওয়েব ডেস্ক: টানা ১৫ মাসের অপেক্ষার পর অবশেষে ঘোষণা। আগামী ১২ ফেব্রুয়ারি বাংলাদেশে জাতীয় সংসদ নির্বাচন (Bangladesh Election)। সঙ্গে জুলাই জাতীয় সনদ বাস্তবায়নে গণভোট। বৃহস্পতিবার সন্ধ্যায় জাতির উদ্দেশে ভাষণ দিয়ে নির্বাচনের দিনক্ষণ ঘোষণা করলেন প্রধান নির্বাচন কমিশনার (সিইসি) এএমএম নাসির উদ্দীন।

নির্বাচনী তফসিল অনুযায়ী,

মনোনয়ন জমা: ২৯ ডিসেম্বর পর্যন্ত।
বাছাই: ৩০ ডিসেম্বর–৪ জানুয়ারি।
আপিল: ১১ জানুয়ারি, নিষ্পত্তি ১২–১৮ জানুয়ারি।
প্রার্থিতা প্রত্যাহার: ২০ জানুয়ারি।
চূড়ান্ত প্রার্থী তালিকা ও প্রতীক বরাদ্দ: ২১ জানুয়ারি।
প্রচার: ২২ জানুয়ারি–১০ ফেব্রুয়ারি সকাল সাড়ে ৭টা।
ভোটগ্রহণ: ১২ ফেব্রুয়ারি, সকাল সাড়ে ৭টা–বিকেল সাড়ে ৪টা।

আরও পড়ুন: আমেরিকার পর, ভারতের উপর ৫০ শতাংশ শুল্ক চাপাল এই দেশ!

এবার ভোটের সময় এক ঘণ্টা বাড়ানো হয়েছে। বাড়ানো হবে গোপন কক্ষের সংখ্যাও। দেশে মোট ভোটার ১২ কোটি ৭৬ লক্ষেরও বেশি। প্রথমবারের জন্য প্রবাসী বাংলাদেশিরাও পোস্টাল ব্যালটে ভোট দিতে পারবেন। এর মধ্যেই তিন লক্ষের বেশি প্রবাসী ভোটার নিবন্ধীকরন করেছেন।

গত বছরের ৫ আগস্ট ছাত্র–জনতার অভ্যুত্থানের মুখে আওয়ামী লীগ সরকারের পতন হয়। তারপর ৮ আগস্ট শপথ নেয় অধ্যাপক মুহাম্মদ ইউনূসের নেতৃত্বাধীন অন্তর্বর্তী সরকার। দায়িত্ব নেওয়ার ১৬ মাস পর জাতীয় নির্বাচনের তফসিল ঘোষণা করল ইসি। প্রথমে লক্ষ্য ছিল, ২০২৪-এর ডিসেম্বর। পরে প্রধান উপদেষ্টা ইউনূস ২০২৬ সালের এপ্রিলের কথা বলায় রাজনৈতিক অস্থিরতা তৈরি হয়। পরে ইংল্যান্ডের লন্ডনে তারেক রহমানের সঙ্গে বৈঠকের পর ঠিক হয়, ২০২৬-এর ফেব্রুয়ারির প্রথমার্ধেই ভোট। সেই সিদ্ধান্তই ঘোষণা করল কমিশন।

ইসিতে এখন নিবন্ধিত দল ৫৬টি। তবে রাজনৈতিক কর্মকাণ্ড নিষিদ্ধ থাকায় আওয়ামী লীগের নিবন্ধন স্থগিত। ফলে দলীয় প্রতীকে এই নির্বাচনে তারা অংশ নিতে পারবে না। অন্য দলগুলি অংশ নিতে পারবে। চাইলে যেকোনও প্রার্থী স্বতন্ত্র হিসেবেও প্রতিদ্বন্দ্বিতা করতে পারবেন। জাতীয় নির্বাচন ও গণভোট একই দিনে এটাই ইসির কাছে সবচেয়ে বড় চ্যালেঞ্জ।

সশস্ত্র বাহিনীসহ প্রায় ৯ লক্ষ নিরাপত্তাকর্মী মাঠে থাকবে এযাবৎকালের মধ্যে সর্বাধিক। দেড় লক্ষের বেশি পুলিশকে বিশেষ নির্বাচনী প্রশিক্ষণ দেওয়া হয়েছে। ইসির লক্ষ্য, শান্তিপূর্ণ, নিরবচ্ছিন্ন ও নিরাপদ ভোট। সশস্ত্র বাহিনী থেকে শুরু করে সব আইনশৃঙ্খলা রক্ষী বাহিনীকে সতর্ক থাকার নির্দেশ দেওয়া হয়েছে।